‘เอดีบี’อุ้มชูลงทุนมหึมา 2.7แสนล้าน
“เอดีบี” หนุนจีเอ็มเอสทุ่ม 2.7 แสนล้านบาท ลงทุนขนส่ง พัฒนาอุตสาหกรรม-ถนน-ท่าเรือ
26 ม.ค. 2556

“เอดีบี” หนุนจีเอ็มเอสทุ่ม 2.7 แสนล้านบาท ลงทุนขนส่ง พัฒนาอุตสาหกรรม-ถนน-ท่าเรือ 
นายอาคม เติมพิทยาไพสิฐ เลขาธิการคณะกรรมการพัฒนาเศรษฐกิจและสังคมแห่งชาติ (สศช.) เปิดเผยว่า ธนาคารเพื่อการพัฒนาเอเชีย (เอดีบี) ร่วมกับประเทศสมาชิกอนุภูมิภาคลุ่มแม่น้ำโขง (GMS) ได้แก่ ไทย ลาว กัมพูชา พม่า เวียดนาม และจีน จัดทำแผนการลงทุน Regional Investment Framework (RIF) ปี 2556-2565 โดยแผนลงทุนดังกล่าวจะแล้วเสร็จในไตรมาส 3 ปีนี้ 
ล่าสุด ได้มีการประเมินผลการพัฒนารายสาขาและรายประเทศเสร็จแล้ว เพื่อเป็นพื้นฐานการกำหนดทิศทางการลงทุน จากนั้นจะรวบรวมจัดลำดับความสำคัญโครงการลงทุนและจัดประชุมหารือกับภาคีการพัฒนา ก่อนเสนอประชุมระดับรัฐมนตรี GMS อนุมัติต่อไป 
นายอาคม ระบุว่า เอดีบีประมาณการว่าจะมีโครงการลงทุนมูลค่าไม่ต่ำกว่า 9,000 ล้านเหรียญสหรัฐ หรือ 2.7 แสนล้านบาท ในระยะ 10 ปี โดยเป็นโครงการช่วยเหลือด้านเทคนิค 88 ล้านเหรียญสหรัฐ หรือ 2,640 ล้านบาท เช่น การลงทุนถนนระหว่างเมืองและศูนย์การขนส่งในเมียนมาร์ การพัฒนาถนนในชนบท การลงทุนอุตสาหกรรม ท่าเรือ เป็นต้น
ทั้งนี้ เอดีบีพร้อมให้การสนับสนุนเงินกู้อัตราดอกเบี้ยต่ำแก่ประเทศต่างๆ เพื่อลงทุนโครงการเหล่านี้